Lufta e vështirë kundër opiumit në Afganistan
Në provincën Helmand kultivohet më tepër se gjysma e sasisë së opiumit në vend
Provinca Helmand në Afganistanin jugor është kthyer në vatër luftimesh të ashpra të forcave britanike dhe amerikane kundër ekstremistëve. Helmandi është bazë e Talebanit. Pikërisht këtu kultivohet më tepër se gjysma e sasisë së opiumit të Afganistanit. Afganistani prodhon mbi 90 përqind të opiumit në botë i cili kalohet pastaj kontrabandë përmes kufirit dhe shitet përfundimisht si heroinë. Deri tani, përpjekjet kundër narkotikëve janë përqendruar te eliminimi i sipërfaqeve me opium. Por Pol Bërk, drejtor në Këshillin Ndërkombëtar për Sigurinë dhe Zhvillimin, thotë se kjo nhuk bën gjë tjetër veçse u heq fshatarëve bukën e gojës dhe i detyron të bashkohen me ekstremistët për të mbajtur familjet. Kombet e Bashkuara vlerësojnë se ekstremistët nxjerrin deri në 400 milion dollarë në vit nga opiumi, i cili financon aftësinë e tyre për të luftuar. Kristofer Langton ka shërbyer për 32 vjet me radhë në ushtrinë britanike. Ai është tani analist në Institutin Ndërkombëtar të Studimeve Strategjike dhe thotë se opiumi po e komplikon misionin e Britanisë në Afganistan. Opiumi mund të trafikohet lehtë përmes kufirit afgan që është plot të çara. Ky kamion sapo ka hyrë në Iran. Shtetet e Bashkuara dhe aleatët e tyre vazhdojnë t’i inkurajojnë fermerët afganë të rrisin bimë të tjera si grurë, shegë apo arra por nuk kanë mund të frenojnë kultivimin e opiumit. Politika e re amerikane do të përqendrohet në moslejimin e opiumit për të dalë nga Afganistani me synimin që jo të ndëshkohet fermeri i thjeshtë por më tepër të priten rrugët e furnizimit me shpresën që një ditë opiumi të bëhet pa vlerë. Por Pol Bërk thotë se Amerika dhe Britania do të ishte mirë të përkrahnin fushatën e organizatës së tij “Opium për Ilaçe”. Kjo do ta kthente një pjesë të opiumit afgan në morfinë për përdorim mjeksor në vende të ndryshme të botës. Fushata “Opium për Ilaçe” do të bënte që fshatarët të cilët kultivojnë opium të mund të mbajnë gjithsesi familjet e tyre. Kristofer Langton thotë se si teori kjo nuk është e keqe por tani nuk është koha për të ngritur në Afganistan një fabrikë për prodhimin e morfinës. Ndërkohë që luftimet shtohen në prag të zgjedhjeve të ardhëshme të Afganistanit, lufta dhe rritja e numrit të viktimave kanë shkaktuar debate në Londër. Por për sa i përket luftës kundër opiumit, deputeti i opozitës, Adam Hollouej i Partisë Konservatore, thotë se kjo është pjesë e një beteje më të madhe për mendjet dhe zemrat e afganëve. Deputeti britanik mendon se strategjia në Afganistan duhet të zhvendoset nga fusha e betejës te ndihma për afganët e thjeshtë. Sipas tij, kjo do të kishte një efekt të madh për mposhtjen e ekstremistëve dhe për të frenuar prodhimin e opiumit. //ii